
     Bucureşti, 13.09.2006









                     Nr.23/172/2006
AVIZ
asupra propunerii legislative pentru modificarea şi completarea Ordonanţei de urgenţă nr.60 din 25 aprilie 2001 privind achiziţiile publice



În conformitate cu prevederile Regulamentului Camerei Deputaţilor, republicat, Comisia pentru industrii şi servicii a fost sesizată, cu nr.P.l.x 634 din 4 septembrie 2006, pentru aviz la Comisia pentru buget, finanţe şi bănci, cu propunerea legislativă pentru modificarea şi completarea Ordonanţei de urgenţă nr.60 din 25 aprilie 2001 privind achiziţiile publice, a domnilor deputaţi Ştefan Bardan şi Petru Movilă.



Prin această iniţiativă legislativă se propune completarea Ordonanţei de urgenţă a Guvernului nr.60/2001 privind achiziţiile publice, aprobată cu modificări şi completări prin Legea nr.212/2002, cu un nou articol, articolul 31, privind actualizarea preţurilor la contractele de achiziţii produse alimentare pentru asigurarea protecţiei împotriva inflaţiei.


Propunerea legislativă a fost avizată favorabil de Consiliul Legislativ, cu nr.343 din 7 martie 2006, cu observaţii şi propuneri care nu au fost incluse în textul iniţiativei legislative.


Guvernul României, cu actul nr.1146 din 10 aprilie 2006, a comunicat că nu susţine propunerea legislativă.



Propunerea legislativă a fost respinsă de Senat, în şedinţa din 29 august 2006.


Examinarea propunerii legislative a avut loc în şedinţa comisiei din data de 12 septembrie 2006.


Având în vedere că Ordonanţa de urgenţă a Guvernului nr.60/2001 privind achiziţiile publice a fost abrogată prin Ordonanţa de urgenţă a Guvernului nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, membrii comisiei au hotărât să avizeze negativ propunerea legislativă.



Prin obiectul de reglementare şi conţinutul său, propunerea legislativă face parte din categoria legilor ordinare.



În conformitate cu prevederile articolului 75 alineatele (1) şi (3) din Constituţia României, republicată, Camera decizională pentru această propunere legislativă este Camera Deputaţilor.

                PREŞEDINTE,                                                SECRETAR,
                  Iulian Iancu                                                  Aurelia Vasile
Consilier,

Silvia Vlăsceanu

